Document ID: 32014D0513

DEĊIŻJONI TA' IMPLIMENTAZZJONI TAL-KUMMISSJONI
tal-31 ta' Lulju 2014
li temenda l-Anness tad-Deċiżjoni ta' Implimentazzjoni 2014/178/UE fir-rigward taż-żoni fil-Litwanja, il-Latvja u l-Estonja taħt restrizzjoni minħabba d-deni Afrikan tal-ħnieżer
(notifikata bid-dokument C(2014) 5583)
(Test b'rilevanza għaż-ŻEE)
(2014/513/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u żootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u partikolarment l-Artikolu 10(4) tagħha,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (3), u b'mod partikolari l-Artikolu 4(3) tagħha,
Billi:
(1)
Id-Deċiżjoni ta' Implimentazzjoni tal-Kummissjoni 2014/178/UE (4) tistabbilixxi miżuri ta' kontroll tas-saħħa tal-annimali relatati mad-deni Afrikan tal-ħnieżer f'ċertu Stati Membri. L-Anness għal dik id-Deċiżjoni tiddemarka u telenka ċerti żoni differenzjati skont il-livell ta' riskju bbażat fuq is-sitwazzjoni epidemjoloġika. Dik il-lista tinkludi ċerti reġjuni tal-Italja, il-Polonja, il-Litwanja u l-Latvja.
(2)
Mis-26 ta' Ġunju 2014, il-preżenza tad-deni Afrikan tal-ħnieżer ġiet identifikata fi ħnieżer slavaġġ u ħnieżer domestiċi fil-Latvja. Aktarx li s-sors tal-introduzzjoni tal-vajrus tad-deni Afrikan tal-ħnieżer huwa minn pajjiżi terzi ġirien li rrappurtaw l-okkorrenza ta' dik il-marda. Bosta tifqigħat fi ħnieżer domestiċi ġew irrappurtati qrib il-fruntiera Latvjana ma' pajjiżi terzi u każijiet fi ħnieżer slavaġġ instabu fl-istess żona, sa 30 kilometru lil hinn minn dik il-fruntiera. Barra minn hekk, diversi tifqigħat fil-ħnieżer domestiċi u xi ftit każijiet fil-ħnieżer selvaġġi kienu rrappurtati fil-Latvja qrib il-fruntiera Estonjana. Sejbiet ġodda ġew irrappurtati wkoll mil-Litwanja, notevolment tifqigħa waħda f'azjenda tal-ħnieżer fil-lvant tal-pajjiż.
(3)
L-evoluzzjoni tas-sitwazzjoni epidemjoloġika attwali għandha titqies fil-valutazzjoni tar-riskju rrappreżentat mis-sitwazzjoni tas-saħħa tal-annimali fil-Litwanja, il-Latvja u f'pajjiżi terzi ġirien. Sabiex tiffoka miżuri ta' kontroll tas-saħħa tal-annimali u biex ikun evitat it-tixrid ta' dik il-marda kif ukoll biex jiġi evitat kwalunkwe xkiel mhux meħtieġ għall-kummerċ fi ħdan l-Unjoni u biex jiġu evitati ostakoli mhux ġustifikati għall-kummerċ minn pajjiżi terzi, il-lista tal-Unjoni ta' żoni soġġetti għall-miżuri ta' kontroll tas-saħħa tal-annimali stipulati fid-Deċiżjoni ta' Implimentazzjoni 2014/178/UE għandha tiġi emendata u titqies is-sitwazzjoni attwali tas-saħħa tal-annimali fir-rigward ta' dik il-marda fil-Litwanja u l-Latvja.
(4)
Għaldaqstant huwa meħtieġ li l-Anness tad-Deċiżjoni ta' Implimentazzjoni 2014/178/UE jiġi implimentat biex jinkludi ż-żoni rilevanti tal-Litwanja, il-Latvja u l-Estonja.
(5)
Għaldaqstant id-Deċiżjoni ta' Implimentazzjoni 2014/178/UE għandha tiġi emendata.
(6)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni ta' Implimentazzjoni 2014/178/UE huwa emendat skont l-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-31 ta' Lulju 2014.

Labels: 3
18
6